Papersnake/gushiwen huggingface dataset:
云游歌
白玉蟾（宋代）

云游难，云游难，
万里水烟四海宽。说着这般滋味苦，
教人怎不鼻头酸。初别家山辞骨肉，
腰下有钱三百足。思量寻师访道难，
今夜不知何处宿。不觉行行三两程，
人言此地是漳城。身上衣裳典卖尽，
路上何曾见一人。初到孤村宿孤馆，
鸟啼花落千林晚。晚朝早膳又起行，
只有随身一柄伞。渐渐来来兴化军，
风雨萧萧欲送春。惟一空自赤毵瑉，
囊中尚有三两文。行得艰辛脚无力，
满身瘙痒都生虱。茫然到此赤条条，
思欲归乡归未得。争奈旬余守肚饥，
埋名隐姓有谁知。来到罗源兴福寺，
遂乃捐身作仆儿。初作仆时未半月，
复与僧主时作别。火云飞上支提峰，
路上石头如火热。炎炎畏日正烧空，
不堪赤脚走途中。一块肉山流出水，
岂曾有扇可摇风。且喜过徐三伏暑，
踪迹于今复剑浦。真个彻骨彻髓贫，
荒郊一夜梧桐雨。黄昏四顾泪珠流，
无笠无蓑愁不愁。偎傍茆檐待天晓，
村翁不许住檐头。闻说建宁人好善，
特来此地求衣饭。耳边但闻惭愧声，
阿谁可具慈悲眼。忆着从前富贵时，
低头看鼻皱双眉。家家门首空舒手，
那有一人怜乞儿。福建出来到龙虎，
上清宫中谒宫主。未相识前求挂搭，
知堂嫌我身繿缕。恰似先来到武夷，
黄冠道士叱骂时。些儿馊饭冷熟水，
道我孤寒玷辱伊。江之东西湖南北，
浙之左右接西蜀。广闽淮海数万里，
千山万水空碌碌。云游不觉已多年。
道友笑我何风颠。旧游经复再去来。
大事忽忽莫怨天。我生果有神仙分，
前程有人可师问。于今历练已颟顸，
胸中不着一点闷。记得兵火起淮西，
凄凉数里皆横尸。幸而天与残生活，
受此饥渴不堪悲。记得武林天大雪，
衣衫破碎风刮骨。何况身中精气全，
犹自冻得皮迸血。又思古庙风雨时，
香炉无火纸钱飞。神号鬼哭天惨惨，
露冷云寒猿夜啼。又思草里卧严霜，
月照苍苔落叶黄。未得些儿真受用，
如何禁得不凄凉。偶然一日天开眼，
陈泥丸公知我懒。癸丑中秋野外晴，
独坐松阴说长短。元来家里有真金，
前日辛勤枉用心。即得长生留命诀，
结茆静坐白云深。炼就金丹亦容易，
或在山中或在市。等闲作此云游歌，
恐人不识云游意。
醉书其壁
辛弃疾（宋代）

去年冠盖长安道，客里因循过了梅。
今岁花开转多事，簿书丛里两三杯。
开局
陆游（宋代）

八十年光敢自期，镜中久已发成丝。
谁令归蹋京麈路，又见新开史局时。
旧吏仅存多不识，残编重对只成悲。
免朝愈觉君恩厚，闲看中庭木影移。
卷帘
潘玙（宋代）

卷帘迎霁色，双鹊噪庭柯。
时节清明过，园林绿荫多。
拂鸾挥画扇，织翠试轻罗。
欲困思煎茗，敲门有客过。
浓翠台
张洞（宋代）

君怀澹无营，潇潇渊明伍。
筑台面乔岳，种竹环幽户。
糠秕身后名，徽纆腰间组。
高风激奔竞，救时非小补。
南山老松
郑思肖（宋代）

凌空独立挺精神，节操森森骨不尘。半夜波涛惊鹤梦，几番风雨护龙身。

心贞宁受岁寒变，气老常涵古意新。终见取为梁栋去，紫烟空锁碧磷𥒘。
贤者之孝二百四十首 其二二九 李兴
林同（宋代）

刲股如为孝，还应载圣经。莫明柳子意，因甚取残形。
与秦少章题汉江远帆五首
晃冲之（宋代）

楚山全控蜀，汉水增吞吴。
老眼知佳处，曾看八境图。
六州
和岘（宋代）

严夜警，铜莲漏迟迟。清禁肃，森陛戟，羽卫俨皇闱。角声励，钲鼓攸宜。金管成雅奏，逐吹逶迤。荐苍璧，郊祀神祇。属景运纯禧。京坻丰衍，群材乐育，诸侯述职，盛德服蛮夷。（和声）

殊祥萃，九苞丹凤来仪。膏露降，和气洽，三秀焕灵芝。鸿猷播，史册相辉。张四维。卜世永固丕基。敷玄化，荡荡无为。合尧舜文思。混并寰宇，休牛归马，销金偃革，蹈咏庆昌期。
满庭芳 其四 听商生徵说弹琴永恩楼
毛奇龄（清代）

微雨凉收，风翻橡叶，女墙斜点三星。永恩楼上，蹑履暗中听。

何处瑶琴初发，珠帘外、流水泠泠。停声久，千崖忽堕，玄鹤舞青冥。

汾亭。遥奏后，箫怜秦女，瑟怨湘灵。奈晚风吹角，秋雨淋铃。

此际琴心到处，东家女、谁在银屏。屏中睡，今宵无梦，有梦也应醒。
金陵即事
黄文雷（宋代）

千年陈迹故难寻，向北山根识定林。
丘壑独来差可意，断无人影古松阴。
黄倅 其二
林希逸（宋代）

辈行交情似此稀，旧游追记每攒眉。桐花古郡为僚日，落叶长安谒选时。

君去鸣琴曾别饮，我期煨芋更论诗。谁知俯仰成今古，偻指伤心二十期。
镰
王祯（元代）

利器从来不独工，镰为农具古今同。芟馀禾稼连云远，除去荒芜捲地空。

低控一钩长似月，轻挥尺刃捷如风。因时杀物皆天道，不尔何收岁杪功。
哭肯斋李先生
谢翱（宋代）

落日梦江海，呼天野水涯。百年唯此死，孤剑托全家。

血染楚花碧，魂归蜀日斜。能令感恩者，狼籍慰荒遐。
呈幕客
孔平仲（宋代）

夜雨晓未歇，清寒侵客颜。云昏天带海，风阔地无山。

莲幕君筹画，茅斋我闭关。新书正多事，何幸拥炉閒。
和赠和龙妙空禅师
夏鸿（唐代）

翰林遗迹镜潭前，孤峭高僧此处禅。出为信门兴化日，

坐当吾国太平年。身同莹澈尼珠净，语并锋铓慧剑坚。

道果已圆名已遂，即看千匝绕香筵。
寄何斯举
李彭（宋代）

传诗句句烂生光，妙手殷红入象床。本自奉常参定脉，定从儋象悟神方。

玉花自合归天厩，黄鹄应须下建章。见说年来真欲隐，转身一路直须强。
升堂颂古五十二首 其四十四
释怀深（宋代）

红日三竿高枕处，黄粮一钵饱斋时。分明千圣排肩立，不肯承当过在谁。
贾居仁侍郎挽诗一首
刘一止（宋代）

礼乐三千字，论思二十年。声名江夏愧，志节祖生先。

阅世初何有，安心晚更贤。对棋无复德，悲泪渺林泉。
酬王晋安德元诗
谢朓（南北朝）

稍稍枝早劲。
涂涂露晚晞。
南中荣橘柚。
宁知鸿鴈飞。
拂雾朝青阁。
日旰坐彤闱。
怅望一途阻。
参差百虑依。
春草秋更绿。
公子未西归。
谁能久京洛。
缁尘染素衣。
寄题右之此静轩
赵孟頫（元代）

卜居无喧寂，尚论心所宗。山林苟不静，亦与朝市同。

闻君南窗下，寄傲乐无穷。曲肱有馀趣，战胜纷华中。

好风从何来，吹子庭前松。清琴时一弹，浊酒尊不空。

颇恨道里赊，不得往相从。人事矧好乖，我心何时降。
挽李寺丞
吴泳（宋代）

世人谈利析锱铢，汲义如君此道孤。
无地起楼怜寇老，有园和契遗尧夫。
西山别后常怀子，东国归来已弃予。
自昔祖风高挂剑，愧无佳语润黄垆。
游感山题甘露台
姚勉（宋代）

讲师曾此雨天花，台筑山椒几岁华。
一盖云松擎羽葆，四盘江水走龙蛇。
好教绝顶崚嶒出，莫放浓阴荟蔚遮。
应有醍醐余味在，僧房试觅一杯茶。
题金陵杂兴诗后八首
薛师董（宋代）

舒王不让杜樊川，二十八字今断弦。
可怪苏郎呈好手，剪花排锦蒋山前。
寄徐雪江温日观老友
顾逢（宋代）

诗画琴三绝，乾坤只一身。
生前长聚首，死后更无人。
材大身犹寿，名高分合贫。
自怜传五字，造物亦相嗔。
舟中遣兴
王继谷（清代）

霜雁一声唳，白云天际流。橹摇新涨软，江借晚枫秋。

强酒为寻梦，围棋暂避愁。前湾知泊处，落日破帆收。
浪淘沙慢 和彊村辛亥岁不尽五日韵
沈曾植（清代）

春非我，嬉春还是，雨萼烟叶。暮雨潇潇转急。残灯黯黯未灭。

荡千里春心山翠叠。江南梦，词客哀结。向白日青阳试招未，离魂远飘撇。

嘈切。霓裳乐世长辍。幻羽换宫移家山破。双角飞更咽。

尽穆护沙乾，敕勒川别。鹍弦探折。醉卧处，何处秦关汉月。

蚁梦南柯迷残垤。海影倒，波沈摩竭。虫沙碎，尧禽寒语雪。

又误他，芳草王孙云峡拆。滔滔南纪江流绝。
题丹灶四首
耿南仲（宋代）

金鼎交龙虎。当年想闭扃。
一丸丹既就，五色土犹灵。
闲居
陆游（宋代）

剪叶霜风劲，关门谢远游。
深村梅映雪，前浦水明楼。
寄李元善时元善为广西大参 其一
吴琏（明代）

忠节看看老益强，江河谁谓斗堪量。万家厚泽四时雨，到处浓堪一树棠。

稷契眼中调重鼎，巢由林下稳方床。纤需负郭田堪秫，松底何年一尽觞。
长安遇冯著
韦应物（唐代）

客从东方来，衣上灞陵雨。
问客何为来，采山因买斧。
冥冥花正开，飏飏燕新乳。
昨别今已春，鬓丝生几缕。
古兴和饶云峰韵
刘黻（宋代）

贫妇守蓬藋，憔悴无颜姿。
挈瓶养公姑，肯涉山径蹊。
夫君昵浮响，疏越成暌离。
家欠蚕织具，茹苦宁力支。
叫天天不应，听彼风雨迷。
明月古玄镜，清夜长分辉。
见月如见君，此道惟心知。
造化毋群动，一耦仍一奇。
得耦固有分，失意吾何悲。
绿发已改色，素节难转移。
君有内觉时，伯牙逢子期。
贱妾命犹纸，青灯傍低墙。
群艳逞春娇，半叶难言芳。
手织补天线，五色生辉光。
主家不顾盼，内美谁铺张。
妾命痛在身，病痞非病狂。
滴滴肝胃泣，奚暇宫样妆。
层阴阁深燠，雨露胶雪霜。
犹记承恩时，曾不一饷忘。
忠劝勿饮酒，□恕乃溢觞。
妾心谅安往，勿饮君寿长。
渠知沧海深，难以升斗量。
上立斋先生十首以有官居鼎鼐无宅起楼台为韵 其二
戴炳（宋代）

羸牛指为骥，鸣枭认为鸾。彼欲欺一世，自乱耳目官。

吾直不能枉，吾方竟谁刓。何妨寄楚泽，餐菊纫秋兰。
省试振鹭
李频（唐代）

有鸟生江浦，霜华作羽翰。君臣将比洁，朝野共相欢。

月影林梢下，冰光水际残。翻飞时共乐，饮啄道皆安。

迥翥宜高咏，群栖入静看。由来鸳鹭侣，济济列千官。
秋日杂兴
李廌（宋代）

摇摇平冈雪，芬芗荞花白。
繁英未脱鄂，锐实已潜黑。
速哉不踰时，几何天地力。
寒耕暑方耘，古人勤宿麦。
和寄江子岗
赵希逢（宋代）

间关踏尽几重岗，去国悠悠路更长。
别后三秋惊岁月，潇然一旅惯风霜。
属厌茶味能消闷，搜搅书肠觉有香。
过雁怀人空矫首，草书未暇事应忙。
书目所见者五首 其一
张侃（宋代）

我家屏围图，画作江天雪。雪晴行渔舟，蒲帆系樯绝。

犹记为儿时，剑立从头说。今日亲见之，甚欲伴清洁。
悲愤诗
蔡琰（两汉）

嗟薄祜户遭世患，宗族殄户门户单。
身执略户入西关，历险阻户之羗蛮。
山谷眇户路漫漫，眷东顾户但悲叹。
冥当寝户不能安，饥当食户不能餐。
常流涕户眦不干，薄志节户念死难。
虽苟活户无形颜，惟彼方户远阳精。
阴气凝户雪夏零，沙漠壅户尘冥冥。
有草木户春不荣，人似兽户食臭腥。
言兜离户状窈停，岁聿暮户时迈征。
夜悠长户禁门扃，不能寝户起屏营。
登胡殿户临广庭，玄云合户翳月星。
北风厉户肃泠泠，胡笳动户边马鸣。
孤雁归户声嘤嘤，乐人兴户弹琴筝。
音相和户悲且清，心吐思户胸愤盈。
欲舒气户恐彼惊，含哀咽户涕沾颈。
家既迎户当归宁，临长路户捐所生。
儿呼母户啼失声，我掩耳户不忍听。
追持我户走茕茕，顿复起户毁颜形。
还顾之户破人情，心怛绝户死复生。
解珮环（寻梅不见）
彭元逊（宋代）

江空不渡，恨蘼芜杜若，零落无数。还道荒寒，婉娩流年，望望美人迟暮。风烟雨雪阴睛晚，更何须，春风千树。尽城、落木萧萧，日夜江声流去。

日晏山深闻笛，恐他年流落，与子同赋。事阔心违，交淡媒劳，蔓草沾衣多露。汀洲窈窕余醒寐，遗珮浮沈沣浦。有白鸥淡月，微波寄语，逍遥容与。
次韵梓上人
释绍嵩（宋代）

一身无定处，谁见寂寥心。
始为江山静，徒云寒暑侵。
少孤心易感，漂泊病难任。
未遂长栖此，孤怀自不禁。
客中和程丞相雪
吴泳（宋代）

萧萧客岁澹如家，耿耿青灯冻不花。
窗外晓添梅意韵，田间春透麦精华。
书来颇复怀归雁，杯散何繇觅画蛇。
明日雪晴乡社去，辛盘随俗点春茶。
松江哨遍
刘学箕（宋代）

归帆征棹，相望于黄芦烟草之际。去来乎桥之左右者，若非人世，极画工之巧所莫能形容。每来维舟，未尝即去，徜徉延伫，意尽然后行。至欲作数语以状风景胜概，辞不意逮，笔随句阁，良可慨叹。已未冬，自云阳归闽。腊月望后一日，漏下二鼓，舣舟桥西，披衣登垂虹。时夜将半，雪月交辉。水天一色，顾影长啸，不知身之寄于旅。返而登舟，谓偕行者周生曰：佳哉斯景也，讵可无乐乎？于是相与破霜蟹，斫细鳞，持两螯，举大白，歌赤壁之赋。酒酣乐甚。周生请曰：今日之事，安可无一言以识之？余曰：然。遂＿括坡仙之语，为哨遍一阕，词成而歌之。生笑曰：以公之才，岂不能自寓意数语，而乃缀缉古人之词章，得不为名文疵乎？余曰：不然。昔坡仙盖尝以靖节之词寄声乎此曲矣，人莫有非之者。余虽不敏，不敢自亚于昔人。然捧心效颦，不自知丑，盖有之矣。而寓于言之所乐，则虽贤不肖抑何异哉。今取其言之足以寄吾意者，而为之歌，知所以自乐耳，子何哂焉

木叶尽凋，湖色接天，雪月明江水。凌万顷、一苇纵所之。若凭虚驭风仙子。听洞箫、绵延不绝如缕，余音袅袅游丝曳。乃举酒赋诗，玉鳞霜蟹，是中风味偏美。任满头堆絮雪花飞。更月澹篷窗冻云垂。山郁苍苍，桥卧沈沈，夜鹊惊起。

噫。倚兰桨兮。我今恍惚遗身世。渔樵甘放浪，蜉蝣然、寄天地。叹富贵何时。功名浪语，人生寓乐虽情尔。知逝者如斯。盈虚如彼，则知变者如是。且物生宇宙各有司。非已有纤毫莫得之。委吾心、耳目所寄。用之而不竭，取则不吾禁，自色自声，本非有意。望东来孤鹤缟其衣。快乘之、从此仙矣。
顾亭之斋中看菊书赠二首 其一
秦重泰（明代）

老向纬编穷理惯，秋来小圃种花忙。一床书卷一丛菊，静对萧斋发古香。
和樊榭雨中移居之作
赵昱（明代）

城阴连舍背蔬畦，萧散如君复可栖。注史名亭供岁月，卜邻依水择东西。

床床避漏明灯在，叶叶披风瘦竹低。小市桥声门巷转，凉秋径访客同携。
和刘贡甫燕集之作
王安石（宋代）

冯侯天马壮不羁，韩侯白鹭下清池。
刘侯羽翰秋欲击，吴侯葩萼春争披。
沈侯玉雪照人洁，萧洒已见江湖姿。
唯予貌丑骇公等，自镜亦正如蒙倛。
忘形论交喜有得，杯酒邂逅今良时。
心亲不复异新旧，便脱巾屐相谐嬉。
空堂无尘小雨定，浓绿翳水浮秋曦。
高谈四坐扫炎热，木末更送凉风吹。
此欢不尽忽分散，明月照屋空参差。
平明余清在心耳，洗我重得刘侯诗。
刘侯未见闻已熟，吾友称诵多文辞。
才高意大方用世，自有豪俊相攀追。
咨予後会恐不数，魂梦久向东南驰。
何时扁舟却顾我，还欲迎子游山陂。
重游大涤洞天
张蕴（宋代）

涧水泠泠石发新，松花香靓翠崖深。云生不没仙人迹，丹化犹啼捣药禽。

洗眼人多求圣水，醒心吾独爱清音。杖藜更欲过新洞，无柰春空又作阴。
力耕
陆游（宋代）

力耕岁有一囷米，残俸月无三万钱。
莫怪穷空心不动，正缘愚拙气差全。
学经亹亹悬车後，秉礼拳拳易箦前。
犹恨未能忘笔砚，小儿收拾又成编。
初除直讲献内阁冯学士孙侍郎
宋祁（宋代）

圆海崇遗教，中陵育茂材。
雾从仙市合，风向舞雩来。
宝篆侔东壁，儒篇访曲台。
泮芹参上俎，燕篲拥轻埃。
鼓箧华冠聚，丘山缥帙开。
虫形浮墨沼，鼠耳绽经槐。
有客缘承乏，无庸愧滥陪。
难重汉家席，易眩鲁门杯。
学困青箱广，书愁皓首催。
空尘博士议，不称洛阳才。
高阁连云景，层城枕斗魁。
惟应仲尼冶，未惜铸颜回。
耿耿二章
释函可（明代）

耿耿双瞳，游于面间。瞩人则易，瞩己则难。勿谓无非，无非非至。

勿谓无知，人将瞩尔。己非毋匿，人非毋刻。躬厚薄责，大人之特。

突如其来，突如其已。念生无根，与物为至。纷纭不辍，毋用遏绝。

知幻即离，空明如月。
贺生次子
王大烈（宋代）

昔也惟珍一角麟，如今双璧更惊人。
今朝苏子晋朝陆，许事从初又一新。
赠王文熙四首
何景明（明代）

空堂夕灯明，离思漫浩浩。冷冷朱丝弦，听我别鹤操。

出门难久留，各言慎所好。江湖迥且深，鸿雁几时到。
送僧游五台
贯休（唐代）

羡师游五顶，乞食值年丰。去去谁为侣，栖栖力已充。

浊河高岸拆，衰草古城空。必到华严寺，凭师问辨公。
东归题屋壁
徐夤（唐代）

尘埃归去五湖东，还是衡门一亩宫。旧业旋从征赋失，

故人多逐乱离空。因悲尽室如悬罄，却拟携家学转蓬。

见说武王天上梦，无情曾与傅岩通。
因雪示众
释重顯（宋代）

清光欹月不相饶，堆积虚庭卒未消。
为瑞为祥也难得，不知谁解立齐腰。
头陀庵
姚镛（宋代）

衣缁发可梳，云外卓庵居。佛换新花供，幡拈古偈书。

删松容径竹，种茗间园蔬。为应诸方供，山房尽日虚。
和沈先觉韵
吴芾（宋代）

枉度浮生八十春，休谈天数与人伦。
长贫已是难糊口，久病那堪更累身。
独把新诗娱晚景，谁将灵剂起痿人。
若教得酒时时醉，醉里高吟尚绝尘。
久雨二首
李弥逊（宋代）

带雨山云不肯明，草泥封径断人行。
竹林纵有鸟飞路，十日不闻鶗鴃声。
送人赴举
郑巢（唐代）

篇章动玉京，坠叶满前程。旧国与僧别，秋江罢钓行。

马过隋代寺，樯出楚山城。应近嵩阳宿，潜闻瀑布声。
久欲乞归未得一日蒙恩放归不胜欣喜涂中得十
吴芾（宋代）

淡烟斜日媚郊原，中有人家似辋川。
地侧忽惊车马过，三三两两竹篱边。
吴下同年会诗
章澥（宋代）

咫尺天颜只暂违，两台联桂世诚稀。
共观鹏运垂云举，还幸鱼寒密藻依。
赋政将明仲山甫，登楼吟咏谢玄晖。
要津自足升英俊，六鹢毋令恨退飞。
童氏必大亭
杨时（宋代）

迢遥武夷翁，霞衣烂朝日。
作亭依云根，旷望兹焉息。
仙游去不返，孤丘已陈迹。
身虽隶编齐，贻谋有遗则。
庆流终必大，名亭以为识。
伊昔晋公堂，三槐手亲植。
扶疏满庭阴，貂蝉映圭璧。
默视天人际，召应齐吕律。
闾门容轩车，兹理固可必。
终见童氏里，鸣珂声赫奕。
思佳客·帕上新题闲旧题
周之琦（清代）

帕上新题闲旧题。苦无佳句比红儿。生怜桃萼初开日，那信杨红有定时。
人悄悄，昼迟迟。殷勤好梦托蛛丝。绣帏金鸭薰香坐，说与春寒总未知。
范才元道中杂兴 其五
张元干（宋代）

名姓未能随老变，政须卜宅近前峰。看君决策上封事，揽取奇勋铭鼎钟。
题白头翁鸟图送友人归蜀省觐
边贡（明代）

短棹长江下蜀州，家中风景画中收。蒲牙出水荷钱小，一笑相看两白头。
午日同邓伯乔赵裕子僧孟容集谢伯子池上二首 其一
黎彭龄（明代）

剪韭虚春夕，新添玉板禅。花颜舒十赉，柳眼倦三眠。

墨气浓生岫，帘纹縠映泉。一评风物异，偏媚绿尊前。
浣溪沙 谢云林妹见赠自画樱笋团扇
顾太清（清代）

芍药将开卸海棠。最怜樱笋好年光。落花庭院绿阴长。

写就新图颜色嫩，书成小令墨痕香。也凭红翠竞春芳。
嘉祐大行皇帝挽诗十首 其六
刘攽（宋代）

清光非可望，天道亦难闻。策府开群玉，赓歌续庆云。

一经皆赐复，九译尚同文。会尽南山竹，成书纪帝坟。
暮春游卞氏园
韩维（宋代）

路出清阴下，残花著马蹄。
过城春水静，度墅野桥低。
池废青苹合，林深绿笋齐。
流莺知我恨，落日再三啼。
寄曹州晁大夫
陈师道（宋代）

东方千骑贵当年，白发居头也自贤。
肯费精神修客主，稍回功誉入章篇。
虚名石救空肠厄，晚岁仍遭末疾缠。
死去不为天下惜，镜中当有故人怜。
为徐彦昌题画扇
俞德邻（宋代）

峭壁倚层霄，长松荫幽壑。荒径一樵归，平沙群雁落。
挽逯光古
大用（明代）

气宇自豪迈，孤超傲世时。
冥鸿冲汉志，野鹤出尘姿。
笔势云烟起，诗名草木知。
论交三十载，死别抱长悲。
名都一何绮诗
周弘正（南北朝）

名都宫观绮，金璧藻华珰。吹台望鳷鹊，舞殿接披香。

绣毂游丹水，凋辇出平阳。陆离徒照眼，何解忧人伤。
闰月二日清坐
章甫（宋代）

淮海秋风日，柴荆老病夫。
诗因穷处得，悉到酒边无。
俗物妨青眼，浮生喜白须。
绳床供午寝，清梦落江湖。
西江月·青锦缠条配剑
谢逸（宋代）

青锦缠条配剑，紫丝络辔飞骢。入关意气喜生风。年少胸吞云梦。金阙日高露泣，东华尘软香红。争看荀氏第三龙。春暖桃花浪涌。
田家 其八
华岳（宋代）

脔鱼炊糁作荷包，宿饭无汤暖酒浇。
放碗出门行一匝，小溪新涨已平桥。
和颜长官百咏 其三 客路
朱继芳（宋代）

儿女伤悲士不为，健行童仆远相依。春风日日生芳草，未必啼鹃怨不归。
晚兴
张宇初（明代）

晚来山色翠芙蓉，树带溪声水接空。
自是江南春雨久，柳阴啼鸟楝花风。
椀珠伎
吴莱（元代）

椀珠闻自宫掖来，长竿宝椀手中回。日光正高竿影直，风力旋空珠势侧。

当时想像鼻生葱，宛转向额栽芙蓉。箸头交箸忽神骇，矛叶舞矛忧技穷。

昔人因戏存戒惧，后人忘戒但戏豫。汉朝索撞险还愁，晋世杯柈危不寤。

徘徘徊徊夺目睛，攲攲倾倾献玉璎。滑涎器从龙堂出，煇𤐰命与鬼骨争。

君不见王家大娘材艺绝，勤政楼前戴竿折。市人欢笑便喧城，惊动金吾白梃声。
彭石屋山约成 其五
罗洪先（明代）

架上常封三万卷，枕边惟傍五千文。人来问学无言对，兴到吟诗有鸟闻。
酬叶翰林喜某除官东观 其二
程俱（宋代）

列宿罗胸妙补天，巨鳌峰顶号耆年。致君旧拟唐虞上，去国徒惊岁月迁。

梦笔丝纶建瓴下，憩棠膏泽置邮传。平生倾倒燕台意，可使英豪慕执鞭。
春闺词
王瑞（明代）

十二阑干绕玉楼，珠帘垂影控金钩。
多情最是梁间燕，泥软花香去复留。
端午游真如，迟、适、远从，子由在酒局
苏轼（宋代）

一与子由别，却数七端午。身随綵丝系，心与昌歜苦。

今年匹马来，佳节日夜数。儿童喜我至，典衣具鸡黍。

水饼既怀乡，饭筒仍悯楚。谓言必一醉，快作西川语。

宁知是官身，糟曲困熏煮。独携三子出，古刹访禅祖。

高谈付梁罗，诗律到阿虎。归来一调笑，慰此长龃龉。
送友人建康入道
连文凤（宋代）

郁郁文章不称时，岂堪寂寞寄人篱。
早知乱后为儒误，始恨年来入道迟。
春晚茅山犹有术，秋深商岭已无芝。
何当乘此清风去，共看山家未了棋。
次韵朱新仲省宿十首 其三
刘才邵（宋代）

红尘倦奔驰，流汗缘衣缕。深堂尽岑寂，寝卧殊得所。

春去能几时，还复见徂暑。悠悠天壤间，俯仰成今古。
目前传神欧阳价
杨杰（宋代）

国手曾烦写几回，无人仿佛醉颜开。青铜鉴里寻常见，不谓今从笔下来。
避暑松竹间
陆游（宋代）

双松五丈高，万竹一尺围。上有林蝉鸣，下有涧鸟飞。

正午不见日，我来每忘归。清诗忽陈前，永与世俗违。

直北有异境，烟汀连钓矶。何当霜雪时，散发槲叶衣。
赵乐道挽诗二首
毛滂（宋代）

耆旧彫零尽，归来悲故乡。
云山横爽气，杖履属空床。
蚤发名难没，终荣德未央。
芝兰日夜长，遗范在诸郎。
洞仙歌 其二 寿觉非居士
葛长庚（宋代）

雨肥梅、亭台初夏。昙花开向前夜。纯阳鹤会先三日，何处神仙降驾。

知得也。□□是、西山彭抗来胎化。平生性野。自倒指今年，七旬有六，使节半天下。

焚金兽，毋惜满斟玉斝。儿孙况又潇洒。公今骨相如松在，一掬精神堪画。

于今且。□□炼、金丹成了为凭藉。归心莲社。便做得乃翁，年登八百，未是寿长者。
题蜻蜓蛱蝶画扇
张昱（元代）

点水穿花不自疑，轻盈满扇欲何之？柳塘一觉风流梦，又是秋香欲老时。
吉州刺史蔡直之挽词二首
叶适（宋代）

领合号亲贵，光宗始用儒。
谅惟医国手，果验活人书。
负郭可税驾，行田宜蹇驴。
相看满川月，无计遣长须。
和张寺丞功父八绝句 其四
杨万里（宋代）

金华不敢比东坡，此后东坡尔许多。扰扰胸中百周孔，不愁柳柳笑人何。
加颂蜀僧雪颂 其五
释印肃（宋代）

三世诸佛同此路，天无门兮地无户。森罗万象一光吞，历劫不曾少盐醋。
次韵罗仲共山村题咏十首 其七
周紫芝（宋代）

欲问濯潭路，悬知隔数村。晓来茅屋梦，相对饱朝暄。
次韵答黄小峰 其二
顾应祥（明代）

避客常悬榻，耽诗不到家。锄云时种药，分月夜煎茶。

踪迹寰中梗，勋名镜里华。棋枰与书卷，乐事岂须赊。
自然使君连赋竹诗辄复次韵
李光（宋代）

闲客携觞日对君，岁寒相与独心亲。栽培野外千竿碧，抖擞胸中万斛尘。

月影临窗如见画，风轮长笋不无神。使君好事频吟赏，萧洒襟怀似晋人。
次韵和文潜休日不出
孔武仲（宋代）

清风入北窗，幽旷谐我心。
之子亦宴坐，焚香齐阁深。
平时仙道家，蓬蒿倚瑶林。
愿言在相过，小驷驰骎骎。
登陆长安见山楼
司马光（宋代）

到官今十日，缠得一朝闲。
岁晚悉云合，登楼不见山。
真珠帘·落红几阵清明雨
徐□（宋代）

落红几阵清明雨。忆花期、半被睛慳寒阻。新柳著春浓，早翠池睛妒。粉雨香去消息远，温旧日、秋千庭宇。凝伫。正春醒帘外，一声莺语。

尘锁宝筝弦柱。自眉峰惹恨。六么慵舞。深院不成妆，有泪弹谁与。记得踏青归去後，细共说、花阴深处。心愫。怕当时飞燕，知人分付。
和杜孝锡展江亭三首
韩维（宋代）

世情未免歌红粉，道韵无妨寄白云。
归路看花应更好，林间明月涌金杯。
偈颂一百零二首 其七十
释绍昙（宋代）

塞北安南几战争，老来卜筑傍烟村。却将旧斩楼兰剑，换得黄牛教子孙。
浣溪沙（玄真子有渔父词，为添作）
朱敦儒（宋代）

西塞山边白鹭飞。吴兴江上绿杨低。桃花流水鳜鱼肥。

青箬笠杨风里戴，短蓑衣向雨中披。斜风细雨不须归。
观古鱼凫城
孙松寿（宋代）

野寺依修竹，鱼凫迹半存。高城归野垄，故国霭荒村。

古意凭谁问，行人谩苦论。眼前兴废事，烟水又黄昏。
绍兴以后祀五方帝六十首
佚名（隋代）

［姑洗羽一奏］温然仁矣，
熙然春矣。龙驾帝服，
穆将临矣。我酒清矣，
我肴洱矣。我乐备矣，
我神顾矣。
同建阳熊退斋游九日山
丘葵（宋代）

八荒去长仁，名山在吾西。
云石长挂眼，云何不攀跻。
攀跻有何长，林木心所约会。
欣欣岂在目，昔有秦隐君。
隐君天上去，尚有姓名留。
想当嘉遁时，煮茗日唱酬。
唱酬者为谁，曰惟姜欧阳。
於昭忠与义，追琢而成章。
成章匪摛藻，一字不出山。
最后有致光，亦复兹盘桓。
盘桓尚如昨，人生几陵谷。
至今荒祠下，凛凛人如玉。
如玉复如玉，千年仰高风。
谁哉共我游，建阳勿斋翁。
翁谓朱紫阳，穆穆千载师。
昔年此游历，尚想妙遗句。
遗句尚可歌，於焉且徜徉。
欲寻廓然处，但见山苍苍。
苍苍未尝歇，谁识天机深。
未知后来者，能复此同心。
长安午日
宫鸿历（清代）

生事都如缚粽菰，千缠万裹滞长途。高门敢望齐丞相，醒眼真怜屈大夫。

彩结灵符聊辟鬼，盘堆昌歜故愁吾。南州五月鲥鱼美，未买烟蓑棹五湖。
暮山寒雨
曹家达（清代）

孤村带层阜，野水生黏苔。老渔寒不归，秋阴潭上来。
次韵俞尉春日遣兴
喻良能（宋代）

渐欣长昼煖，欲解短炉围。春色已如此，故园犹未归。

韦编今日事，回首去年非。镜里衰迟色，多惭壮志违。
送夏明叔归建宁
程珌（宋代）

顷与君别时，君颐未生髭。
曶曶二十年，惊见紫髯奇。
相逢不相识，视剌乃得之。
尊酒出文卷，芙蓉阴未移。
白露团虚檐，素蟾堕寒池。
胡为于此时，与君又语离。
自言甘旨急，毋失旧馆期。
丈夫属有志，富贵无定姿。
愿君勉自力，上以慰亲思。
明年寒雁来，殷勤寄书词。
为报秋风高，吴仙得桂枝。
惜奴娇·盛日凝理
佚名（宋代）

盛日凝理。羽巢可窥。阆苑金关启扉。烬连宵、宁防避。暗尘随马，明月逐人无际。调戏。相歌秾李末阑已。
镜听词（古之镜听，犹今之瓢卦也）
李廓（唐代）

匣中取镜辞灶王，罗衣掩尽明月光。昔时长著照容色，

今夜潜将听消息。门前地黑人来稀，无人错道朝夕归。

更深弱体冷如铁，绣带菱花怀里热。铜片铜片如有灵，

愿照得见行人千里形。
和许亢秀才适轩三咏 其三 小山
刘弇（宋代）

蛰龙蟠地秃角出，便讶云物储其间。由来浪费康乐屐，自可对面酬商颜。
琵琶亭感旧
方回（元代）

桑落洲前路，江流自北南。
美人何处在，劫火殆难堪。
津吏苛鱼税，沙民卖席帆。
情知白司马，到此湿青衫。
浮丘庙
陈巨川（宋代）

浮丘羽化几经年，千仞青溪有洞天。
丹灶石床依旧在，云深何处问神仙。
句 其九
陆游（宋代）

秃老本儒冠，荆公使为僧。
夏日龙翔寺居即事寄崔侍御
喻凫（唐代）

古刹一幡斜，吹门水过沙。数声钟里饭，双影树间茶。

落日穷荒雨，微风古堑花。何当戴豸客，复此问生涯。
枫桥寒山寺
周弼（宋代）

江枫吟咏工，幽寺冷遗踪。
不改前朝路，犹闻半夜钟。
地凉汀月皎，村迥水烟浓。
试问谁曾见，憔应独有松。
句 其一
苏庠（宋代）

但见金华仙伯语，笔端丘壑饱经心。
示同志
刘克庄（宋代）

旋入洛中新保社，稍增汾曲旧田庐。
市朝幸免髠钳我，尸祝何烦俎豆予。
静看芭蕉身不实，健忘椰子腹无书。
故人远致郫筒饷，待约邻翁共破除。
和周公予呈向宰
王庭圭（宋代）

夜闻急雨洗氛埃，庆泽仍从天上回。寰海自应遵诏旨，管弦何用费诗催。

东风渐著金丝柳，和气潜飞玉琯灰。遥想慈宁动新乐，禁门清晓拂云开。
武当八景 其二 玉虚环翠
史谨（明代）

宝殿珠宫护六丁，一尘不染昼冥冥。树环松桧千层碧，山立芙冥四面青。

落日风声随虎豹，虚檐云气走雷霆。道人不管人间事，自拂烟霞采茯苓。
盂兰盆词十首 其五
郑用锡（清代）

又是哀丝豪竹天，梨园子弟散如烟。一场笑噱留唇舌，十载生涯付管弦。

托钵赧颜新鬼唱，赠袍熨体故人怜。而今听彻皈依佛，应悔徵歌到昔年。
野外春日
王庭圭（宋代）

步屧穿花径，香风吹客衣。地偏穷谷暖，雨过乱莺飞。

草色连空阔，僧居入翠微。田翁泥人饮，数肘不容归。
寄题滁州丰乐亭
梅尧臣（宋代）

泠泠幽谷泉，近在青峰下。
使君去穷源，林外留车马。
一径穿筱深，蔽日复潇洒。
行尽逢泓澄，翠影如可泻。
云树阴其旁，造物将有假。
引水开石池，结宇覆碧瓦。
乃知爱玩心，朝夕未忍舍。
近移溪上石，怪古苍藓惹。
芍药广陵来，山卉杂夭冶。
春禽时相鸣，宾从不应寡。
欲问淮南趣，还思洛阳社。
胜事已不辜，吟觞无倦把。
画雪扇子
刘攽（宋代）

洒落瑶花薄，苍茫杀气深。因风惊拂面，濯热幸开襟。

夜色非关月，朝云不待阴。秋风来应起，好在郢中吟。
寄怀江宁张子莼太守四首 其三
周赓良（清代）

戚戚岐路感，伥伥他乡愁。故园盛寇盗，安居渺难求。

先人敝庐在，卜筑违林邱。风捲屋上茅，摇落当深秋。

有如失林鸟，哀鸣声啁啾。输君决归计，早返澄江舟。

松菊尚无恙，琴尊堪忘忧。桂花散如霰，高卧山之幽。
种荔枝
邹浩（宋代）

高堂怀核谩栽培，一一红根破绿苔。携入乡邦吾第一，风流知自岭南来。
招提游 其二
严粲（宋代）

烦抱忽如遗，僧境得清胜。花发岩洞幽，云生窗户冷。

来骖树阴直，归棹川光暝。遗思山苍苍，半空闻夕磬。
风拂
郭之奇（明代）

独坐江风拂面迎，萦波微曳月华轻。可怜如镜初秋魄，吹落扁舟见客情。
东林废院诗追和忠宪公韵
叶光辅（明代）

凤拔龙蟠羡此翁，清飙会识父书中。自惭不及门前柳，得侍先生列下风。
又次韵答夜宴陈桥驿
韩琦（宋代）

客邮聊得接交亲，夜席开谈彼此真。薄酒不辞知易别，征车从解喜难申。

请看随分樽罍事，可是留心富贵人。早晚共成林下约，钓潭风月有竿纶。
晓谒城东狱祠回马上作
宋庠（宋代）

洚水成灾后，霜原落木秋。
浊河虽自复，寒潦不知收。
路坏停轺馆，城摧却敌楼。
民廛无黍稷，何术望神休。
子夜四时歌。冬
陆龟蒙（唐代）

南云走冷圭，北籁号空木。年年任霜霰，不减筼筜绿。
高阳道中
王宗献（清代）

客思茫茫未有涯，又携春梦上征车。荒原落日生磷火，平野西风起白沙。

吹入诗情如中酒，投来旅店似归家。沿城一带寒林影，暝色苍苍集乱鸦。
京邑为何勖孟灵休语
佚名（隋代）

安成食。临汝饰。
偈颂七十六首
释子益（宋代）

玄沙不出岭，拄杖生根休用剪。
保寿不渡河，钵盂无柄不须安。
感旧二绝 其二
朱云骏（清代）

颓唐淡沱是今吾，同调如君骨已枯。最忆烟光明媚处，簪花笔格注三都。
独登临清阁
韦骧（宋代）

扬扬何处一逍遥，朱阁临清兴味高。翠霭相连结春态，澄光下味鉴秋毫。

绿杨静舞腰初困，白鸟閒栖目不逃。独到独归俱有意，暂期尘土落祇裯。
寄远十一首
李白（唐代）

三鸟别王母，衔书来见过。
肠断若剪弦，其如愁思何。
遥知玉窗若，纤手弄云和。
奏曲有深意，青松交女萝。
写水山井中，同泉岂殊波。
秦心与楚恨，皎皎为谁多。

其二
青楼何所在，乃在碧云中。
宝镜挂秋水，罗衣轻春风。
新妆坐落日，怅望金屏空。
念此送短书，愿同双飞鸿。

其三
本作一行书，殷勤道相忆。
一行复一行，满纸情何极。
瑶台有黄鹤，为报青楼人。
朱颜凋落尽，白发一何新。
自知未应还，离居经三春。
桃李今若为，当窗发光彩。
莫使香风飘，留与红芳待。

其四
玉箸落春镜，坐愁湖阳水。
闻与阴丽华，风烟接邻若。
青春已复过，白日忽相催。
但恐荷花晚，令人意已摧。
相思不惜梦，日夜向阳台。

其五
远忆巫山阳，花明渌江暖。
踌躇未得往，泪向南云满。
春风复无情，吹我梦魂断。
不见眼中人，天长音信短。

其六
阳台隔楚水，春草生黄河。
相思无日夜，浩荡若流波。
流波向海去，欲见终无因。
遥将一点泪，远寄如花人。

其七
妾在舂陵东，君居汉江岛。
一日望花光，往来成白道。
一为云雨别，此地生秋草。
秋草秋蛾飞，相思愁落晖。
何由一相见，灭烛解罗衣。

其八
忆昨东园桃李红碧枝，与君此时初别离。
金瓶落井无消息，令人行叹复坐思。
坐思行叹成楚越，春风玉颜畏销歇。
碧窗纷纷下落花，青楼寂寂空明月。
两不见，但相思。
空留锦字表心素，至今缄愁不忍窥。

其九
长短春草绿，缘阶如有情。
卷葹心独苦，抽却死还生。
睹物知妾意，希君种後庭。
闲时当采掇，念此莫相轻。

其十
鲁缟如玉霜，笔题月氏书。
寄书白鹦鹉，西海慰离居。
行数虽不多，字字有委曲。
天末如见之，开缄泪相续。
泪尽恨转深，千若同此心。
相思千万若，一书值千金。

其十一（一本无此首）
美人在时花满堂，美人去时馀空床。
床中锈被卷不寝，至今三载闻馀香。
香亦竟不灭，人亦竟不来。
相思黄叶落，白露湿青苔。

其十二（一本作十一）
爱君芙蓉婵娟之艳色，色可餐兮难再得。
怜君冰玉清迥之明心，情不极兮意已深。
朝共琅玕之绮食，夜同鸳鸯之锦衾。
恩情婉娈忽为别，使人莫错乱愁心。
乱愁心，涕如雪。
寒灯厌梦魂欲绝，觉来相思生白发。
盈盈汉水若可越，可惜凌波步罗袜。
美人美人兮归去来，莫作朝云暮雨兮飞阳台。
偈颂十首
释昙密（宋代）

春日晴，黄莺鸣，
更听断崖流水声。青山叠翠，
款步作程，归来烟岛有谁争。
晒蚬
林震（宋代）

端居室如蜗，耻为蛮触奋。饮啖仅充肠，百珍非所问。

溪叟前致词，火食虽古训。而我山野人，别作一风韵。

蚬蛤晒可供，烹饪味相似。无劳釜鬵溉，只取炎阳蕴。

生涵熟之理，日即火之运。制物各有宜，达生在随分。
鹧鸪天 其一 暮春之初会饮卫生袭之家酒酣诸君请作乐府因为之赋使览者知吾辈之所乐也
段克己（宋代）

幼岁文章已自豪。皤然犹记两垂髦。从教酒债生前有，莫待诗瓢死后漂。

三万日，六千朝。百年强半是羁骚。须君自制黄金鲙，醉我新篘玉色醪。
风入松·归鞍尚欲小徘徊
刘克庄（宋代）

归鞍尚欲小徘徊。逆境难排。人言酒是消忧物，奈病余孤负金罍。萧瑟捣衣时候，凄凉鼓缶情怀。
远林摇落晚风哀，野店犹开。多情惟是灯前影，伴此翁同去同来。逆旅主人相问，今回老似前回。
送杜景齐归平阳二首
方回（元代）

君住平阳县，无家不读书。
计偕今已废，师授未应疏。
兵革崩腾后，衣冠丧荡余。
别怀似难写，吾道竟何如。
靖安穷居
元稹（唐代）

喧静不由居远近，大都车马就权门。

野人住处无名利，草满空阶树满园。
酒罢
蔡銮扬（清代）

酒罢客初卧，萧萧风叶稀。星河天外落，镫火雨中微。

老树暗相失，湿萤寒不飞。门庭最清寂，如息汉阴机。
仲春初五日报谒
曹勋（宋代）

玉磬蒲团出定音，谒酬与世费浮沉。
径松参汉周官肃，坞竹藏云商易深。
莫色溪山皆有道，春风花草本无心。
年来年去头成白，斗酒楼前明月斟。
题李季章中书舍人石林堂
杨万里（宋代）

紫微仙人今太白，不爱好官爱奇石。
顷从道山归雪山，一叶渔船一横笛。
船过宣池月满空，乘云飞上九华峰。
十指一掇九芙蓉，和月擎取归船中。
归到鴈湖秋水碧，万斛酒船觞九客。
蟆颐诸峰作不速，不待折简登几席。
侬与石兄殊不疏，问讯别来安稳无。
山中宿小民家夜闻虎因有感
冯时行（宋代）

虎叩门，山风枭枭吹黄昏。
编蓬为户邻虎穴，敢於虎口寄浮生。
干戈时有人相食，吏猛於虎角而翼。
虎叩门，不敢入，
使我怆恻长叹息。
癸丑九月苦雨和宋饮冰韵
刘黻（宋代）

旱潦苦伤稼，景象难休休。
老农早夜祝，愿见虞与周。
弥望泪欲早，相对如楚囚。
苍天叫不应，空使霜白头。
市廛强喧饰，村落多阒幽。
偻指千载间，曾无三两秋。
灶冷蛙产釜，翁閒埃积蒭。
长此更不已，菜色沦荒丘。
阳精赫阴霾，庶宽漆室忧。
题赵倅家獐猿图
周紫芝（宋代）

易生画手妙，幻出猿与獐。双猿挂树枝，二獐回目光。

乌衣白面挂臂长，雌雄相逐争跳梁。秋山果熟腹自饱，云蹬路绝人谁伤。

下临长啸颇自得，那愁解舞绯衣郎。二獐惊怪久眦睨，深羡挂猿高据烟林藏。

猿狙喜怒不足说，獐鹿町畦宁无场。枝高地卑能有几，蚿蛇自可俱相忘。

富贵贫贱各有适，也恐万事谁能量。
次韵子瞻系御史狱赋狱中榆槐竹柏 竹
苏辙（宋代）

故园今何有，犹有百竿竹。
春雷起新萌，不放牛羊触。
虽无朱栏拥，不见红尘辱。
清风时一过，交戛响鸣玉。
渊明避纷乱，归嗅东篱菊。
嗟我独何为，弃此北窗绿。
花心动（芍药）
曹勋（宋代）

密幄阴阴，正嘉花嘉木，尽成新翠。蕙圃过雨，牡丹初歇，怎见浅深相倚。好称花王侍。秀层台、重楼明丽。九重晓，狂香浩态，暖风轻细。

堪想诗人赠意。喜芳艳卿云，嫩苞金蕊。要看秀色，收拾韶华，自做殿春天气。与持青梅酒，趁凝伫、晚妆相对。且频醉，芳菲向阑可惜。
初离常州，夜宿小井，清晓放船三首
杨万里（宋代）

拦街父老不教行，出得东门已一更。
一事新来偏可意，梦中闻打放船钲。
焦山汉末焦光隐於此是日乃其生日士人会者甚
李流谦（宋代）

桂树兰丛蔼宿薰，楚辞一曲送迎神。
岂闻钩党能留汉，故有桃源可避秦。
欲记曾来终草草，多惭浪走只踆踆。
却寻扬子江头路，依旧杨花愁杀人。
和刘后村梅花百咏
方蒙仲（宋代）

香臭难逃万古评，白黄安得一般清。
好看玉树临风立，羞杀金莲帖地行。
题定武本兰亭
陈长方（宋代）

此甥此舅两风流，翰墨相传不误投。
大似曹溪付衣钵，临池他日看眼钩。
石宝盖
怡然（宋代）

圆顶环珠幡，久与石俱化。
我执黄庭经，跏趺坐其下。
和御製赏花诗
夏竦（宋代）

禁园清跸赏春时，水殿晴阳照翠緌。
步辇乍冲仙杏叶，御衣频拂露桃枝。
风摇蕊粉星星坠，日引芳阴寸寸移。
帝所甚欢宫漏永，宴馀仍奉柏梁诗。
岩泉应虚室
释智愚（宋代）

天籁发中静，峰高远出云。
有来非眼听，无处足心闻，
蒲冷禅衣弊，空虚月影分。
大功终不宰，纵尔自云云。
寄管叔仪通判并同官
楼钥（宋代）

执别僧房日未斜，别离愁绪满天涯。
清宵已落柔桑叶，小雨顿开荞麦花。
醉里不知身是客，酒阑无奈客思家。
凭谁寄语三夫子，归路还须好句夸。
申胥谏许越成
左丘明（先秦）

吴王夫差乃告诸大夫曰：“孤将有大志于齐，吾将许越成，而无拂吾虑。若越既改，吾又何求？若其不改，反行，吾振旅焉。”申胥谏曰：“不可许也。夫越非实忠心好吴也，又非慑畏吾甲兵之强也。大夫种勇而善谋，将还玩吴国于股掌之上，以得其志。夫固知君王之盖威以好胜也，故婉约其辞，以从逸王志，使淫乐于诸夏之国，以自伤也。使吾甲兵钝弊，民人离落，而日以憔悴，然后安受吾烬。夫越王好信以爱民，四方归之，年谷时熟，日长炎炎，及吾犹可以战也。为虺弗摧，为蛇将若何？”吴王曰：“大夫奚隆于越？越曾足以为大虞乎？若无越，则吾何以春秋曜吾军士？”乃许之成。

将盟，越王又使诸稽郢辞曰：“以盟为有益乎？前盟口血未乾，足以结信矣。以盟为无益乎？君王舍甲兵之威以临使之，而胡重于鬼神而自轻也。”吴王乃许之，荒成不盟。
赠夫诗三首
孔氏（唐代）

不忿成故人，掩涕每盈巾。死生今有隔，相见永无因。

匣里残妆粉，留将与后人。黄泉无用处，恨作冢中尘。

有意怀男女，无情亦任君。欲知肠断处，明月照孤坟。
奉酬监镇梁丈所惠腊梅之什
林亦之（宋代）

腊梅好好花枝閒，官亭楚楚岁事阑。
思量穷冬损情思，感激芳意生容颜。
孤标不是如许骨，野落可能禁此寒。
谁信鱼盐屈诗客，三更绕树兴未残。
读史六首
苏辙（宋代）

江河浪如屋，要须沧海容。
可怜狄仁杰，犹复负娄公。
和曾吉甫九日
吴芾（宋代）

龙山陈迹已成灰，尚忆当年戏马台。
我幸偶陪黄菊醉，君应亦向白衣来。
风高日朗三秋霁，野旷天清万象开。
好对良辰成乐事，若为不饮竟空回。
偈颂十首 其九
释昙密（宋代）

咄这花木瓜，苦涩无以加。蓦然嚼得碎，清风生齿牙。

种性恶，不堪誇。杨岐老驴三只脚，蹋人无数满天涯。
续梦
洪咨夔（宋代）

琉璃庭釦水晶栏，宝树婆娑玉斧闲。
只恐姮娥嫌冷落，却随飞月下人间。
窃脂
邓林（宋代）

江梅已放腊前枝，双鸟犹嫌春信迟。早晚园林红绿遍，穿花度柳自娱嬉。
为玉汝赋莼湖借田家乐府韵
程公许（宋代）

莼湖何物堪怡悦，与鉴湖境无差别。
诗人胸贮冰雪清，湖边吟作寒螀鸣。
紫莼可羹菰可饭，把茅自足了一生。
食前方丈位钧轴，何如深林一枝足。
宽间之野寂寞滨，钓有缗竿耕有犊。
男儿何须嗟命薄，富贵不淫贱坏乐。
寄献梓橦山侯侍御时常拾遗谏诤
黄滔（唐代）

汉宫行庙略，簪笏落民间。
直道三湘水，高情四皓山。
赐衣僧脱去，奏表主批还。
地得松萝坞，泉通雨雪湾。
东门添故事，南省缺新班。
片石秋从露，幽窗夜不关。
梦余蟾隐映，吟次鸟绵蛮。
可惜相如作，当时事悉闲。
冬日淑清院
弘历（清代）

小阳节气喜暄妍，深峭通幽曲径穿。冻水落崖皆玉立，假山阅岁似天然。

底须桃李芳争艳，独爱松筠秀且娟。又是年来冬景矣，冰床早候柳堤边。
堪笑
方岳（宋代）

堪笑刘安若学仙，云中鸡犬事茫然。
早知官职乃如许，悔不人间差自贤。
视夜
丘葵（宋代）

我兴视夜夜未明，抬头观星敬自生。
万古不动惟北极，列宿环拱俱西倾。
天光昭回泰宇定，人欲净尽灵台清。
但能勿使旦书牿，天理触处尽流行。
澎湖杂咏 其十八
陈廷宪（清代）

拾遗全赖海扬波，捕水耕山得几何。但祝丰年生意好，不争澳口破船多。
早春对雨
羊士谔（唐代）

南馆垂杨早，东风细雨频。轻寒消玉斝，幽赏滞朱轮。

千里巴江守，三年故国春。含情非迟客，悬榻但生尘。
雨中怀元舆
郭祥正（宋代）

暂阻龙山雨，还思凤阁人。凌云曾献赋，薄雾岂藏身。

酒酿公田秫，羹调紫豉莼。稍晴应见过，酬唱莫辞频。
永佑陵
喻良能（宋代）

小臣生长宣和初，深仁浃髓沦肌肤。
只今白首冯唐似，何幸清斋拜鼎湖。
中秋四首和频伽居士灵芬馆韵 其三
夏翼朝（清代）

中秋与上元，晴雨无二天。此说太拘泥，印板胡云然。

譬如人堕地，通塞难强焉。涂泥轩冕判，讵必关愚贤。

蟾光偶匿彩，华镫足清欢。莫徇猥琐辈，随俗为暄寒。
南乡子
晏几道（宋代）

小蕊受春风。日日宫花花树中。恰向柳绵撩乱处，相逢。笑靥旁边心字浓。

归路草茸茸。家在秦楼更近东。醒去醉来无限事，谁同。说著西池满面红。
隆州 其二
员兴宗（宋代）

笑杀丹渊吐语轻，山城都不似川城。不知禁路春风透，几放溪山照眼明。
伏龙溅
杨蟠（宋代）

静久波涛散，溪深涌乱丝。
悠悠山下客，将见水停时。
适轩黄革叟挽诗 其二
林希逸（宋代）

闽谱虽华远，君于派得黄。铭宜买石待，诗岂入瓢藏。

忆昔题吟稿，伤今赋一章。香峦序葬处，遥想暮笳长。
自春来数梦至阆中苍溪驿五月十四日又梦作两
陆游（宋代）

亭皋败叶先秋霣，城上惊鸟半夜啼。
自笑远游心未已，年来频梦到苍溪。
即事
释居简（宋代）

竹扉半掩不须敲，掠面融风著柳梢。燕子不知春寂寞，自衔泥补去年巢。
初夏湖山
张埴（宋代）

重台栀子玉攒花，初夏湖山一供嘉。
三嗅馨香几欲泣，年时曾食故侯瓜。
秋阳赋
苏轼（宋代）

越王之孙，有贤公子，宅于不土之里，而咏无言之诗。以告东坡之士曰：“吾心皎然，如秋阳之明；吾气肃然，如秋阳之清；吾好善而欲成之，如秋阳之坚百谷；吾恶恶而欲刑之，如秋阳之陨群木。夫是以乐而赋之，子以为何如？”

之士笑曰：“公子何自知秋阳哉？生于华屋之下，而长游于朝廷之上，出拥大盖，入侍帷幄，暑至于温，寒至于凉而已矣。何自知秋阳哉！若予者，乃真知之。方夏潦之淫也，云烝雨泄，雷电发越，江湖为一，后土冒没，舟行城郭，鱼龙入室。菌衣生于用器，蛙蚓行于几席。夜违湿而五迁，昼燎衣而三易。是犹未足病也。耕于三吴，有田一廛。禾已实而生耳，稻方秀而泥蟠。沟塍交通，墙壁颓穿。面垢落曁之涂，目泣湿薪之烟。釜甑其空，四邻悄然。鹳鹤鸣于户庭，妇宵兴而永叹。计有食其几何，矧无衣于穷年。忽釜星之杂出，又灯花之双悬。清风西来，鼓钟其镗。奴婢喜而告余，此雨止之祥也。蚤作而占之，则长庚澹澹其不芒矣。浴于暘谷，升于扶桑。曾未转盼，而倒景飞于屋梁矣。方是时也，如醉如醒，如喑而鸣。如痿而行，如还故乡初见父兄。公子亦有此乐乎？”公子曰：“善哉！吾虽不身履，而可以意知也。”

之士曰：“日行于天，南北异宜。赫然而炎非其虐，穆然而温非其慈。且今之温者，昔人炎者也。云何以夏为盾而以冬为衰乎？吾侪小人，轻愠易喜。彼冬夏之畏爱，乃群狙之三四。自今知之，可以无惑。之不墐户，出不仰笠，暑不言病，以无忘秋阳之德。”公子拊掌，一笑而作。
华亭鹤闻之旧矣及来吴中以钱半千得一只养之…请垂见和
皮日休（唐代）

池上低摧病不行，谁教仙魄反层城。阴苔尚有前朝迹，

皎月新无昨夜声。菰米正残三日料，筠笼休碍九霄程。

不知此恨何时尽，遇著云泉即怆情。
送同年冯若渠客游平阳
程景伊（清代）

骊驹已驾苦难攀，袱被携囊赴晋关。梦里白云龙尾阙，马前秋色雁门山。

惊才定卜三都贵，乐志宁愁六月闲。只怅从游违旧雨，何时樽洒待君还。
题杨从行湘诗卷
乐雷发（宋代）

仙云寒锁碧瑶天，突兀吟坛北斗边。
试问凤凰谁得髓，竹林听雪对床眠。
小桃
郑谷（唐代）

和烟和雨遮敷水，映竹映村连灞桥。

撩乱春风耐寒令，到头赢得杏花娇。
减字木兰花·刘郎已老
朱敦儒（宋代）

刘郎已老。不管桃花依旧笑。要听琵琶。重院莺啼觅谢家。
曲终人醉。多似浔阳江上泪。万里东风。国破山河落照红。
和周通老合江亭
王澧（宋代）

肤使中心若饮冰，合江宴集更思清。凉风轻拂来幽户，暑雨乍收新霁晴。

萧洒虚亭迎野色，玲珑远水漱溪声。公馀自得高吟赏，还辔雍容带月行。
送淡公
孟郊（唐代）

燕本冰雪骨，越淡莲花风。五言双宝刀，联响高飞鸿。

翰苑钱舍人，诗韵铿雷公。识本未识淡，仰咏嗟无穷。

清恨生物表，郎玉倾梦中。常于冷竹坐，相语道意冲。

嵩洛兴不薄，稽江事难同。明年若不来，我作黄蒿翁。

何以兀其心，为君学虚空。

坐爱青草上，意含沧海滨。渺渺独见水，悠悠不问人。

镜浪洗手绿，剡花入心春。虽然防外触，无奈饶衣新。

行当译文字，慰此吟殷勤。

铜斗饮江酒，手拍铜斗歌。侬是拍浪儿，饮则拜浪婆。

脚踏小船头，独速舞短蓑。笑伊渔阳操，空恃文章多。

闲倚青竹竿，白日奈我何。

短蓑不怕雨，白鹭相争飞。短楫画菰蒲，斗作豪横归。

笑伊水健儿，浪战求光辉。不如竹枝弓，射鸭无是非。

射鸭复射鸭，鸭惊菰蒲头。鸳鸯亦零落，彩色难相求。

侬是清浪儿，每踏清浪游。笑伊乡贡郎，踏土称风流。

如何丱角翁，至死不裹头。

师得天文章，所以相知怀。数年伊雒同，一旦江湖乖。

江湖有故庄，小女啼喈喈。我忧未相识，乳养难和谐。

幸以片佛衣，诱之令看斋。斋中百福言，催促西归来。

伊洛气味薄，江湖文章多。坐缘江湖岸，意识鲜明波。

铜斗短蓑行，新章其奈何。兹焉激切句，非是等闲歌。

制之附驿回，勿使馀风讹。都城第一寺，昭成屹嵯峨。

为师书广壁，仰咏时经过。徘徊相思心，老泪双滂沱。

江南邑中寺，平地生胜山。开元吴语僧，律韵高且闲。

妙药溪岸平，桂榜往复还。树石相斗生，红绿各异颜。

风味我遥忆，新奇师独攀。

报恩兼报德，寺与山争鲜。橙橘金盖槛，竹蕉绿凝禅。

经章音韵细，风磬清泠翩。离肠绕师足，旧忆随路延。

不知几千尺，至死方绵绵。

乡在越镜中，分明见归心。镜芳步步绿，镜水日日深。

异刹碧天上，古香清桂岑。朗约徒在昔，章句忽盈今。

幸因西飞叶，书作东风吟。落我病枕上，慰此浮恨侵。

牵师袈裟别，师断袈裟归。问师何苦去，感吃言语稀。

意恐被诗饿，欲住将底依。卢殷刘言史，饿死君已噫。

不忍见别君，哭君他是非。

诗人苦为诗，不如脱空飞。一生空鷕气，非谏复非讥。

脱枯挂寒枝，弃如一唾微。一步一步乞，半片半片衣。

倚诗为活计，从古多无肥。诗饥老不怨，劳师泪霏霏。
怡然以垂云新茶见饷，报以大龙团，仍戏作小诗
苏轼（宋代）

妙供来香积，珍烹具太官。拣芽分雀舌，赐茗出龙团。

晓日云庵暖，春风浴殿寒。聊将试道眼，莫作两般看。
送谢任之 其一
王十朋（宋代）

七岁吾从乃祖游，童蒙深愧未能求。堪嗟四十五年事，昔未裹头今白头。
西江月·歌彻秋娘金缕
石孝友（宋代）

歌彻秋娘金缕，醉扳织女云车。而今谁复荐相如。拔剑茫然四而。好景凭诗断送，闲愁著酒消除。镜中丝发莫惊呼。春满珠帘绣户。
幽居即事
谭大初（明代）

净几明窗拙逸轩，閒来真觉日如年。小山丛竹皆成趣，霁月光风不用钱。

谩把琴书消永昼，敢将花柳学前贤。饥餐渴饮无拘碍，谁信尘寰有洞天。
寄赵德庄以过去生中作弟兄为韵七首
韩元吉（宋代）

悠悠功名期，苒苒岁月过。
劳生阅半百，仅尔脱寒饿。
山林有互涂，此责当万坐。
闭门歌阳春，非君谅谁和。
己未正月十八日书事 其七
邵葆祺（清代）

投匦纷如许，螭坳俨豸衣。宫中三箧满，槛外一镫微。

此日简章密，当年封事稀。曹唐已仙去，身后有光辉。
遥和康录事李侍御萼小寒食夜重集康氏园林
皎然（唐代）

习家寒食会何频，应恐流芳不待人。已爱治书诗句逸，

更闻从事酒名新。庭芜暗积承双履，林花雷飞洒幅巾。

谁见柰园时节共，还持绿茗赏残春。
不寝二首
刘克庄（宋代）

三杯攻散愁肠易，百岁频开笑口难。
谁与南柯太守说，黄粱未熟且追欢。
寄黄、刘二尊师
韦应物（唐代）

庐山两道士，各在一峰居。
矫掌白云表，晞发阳和初。
清夜降真侣，焚香满空虚。
中有无为乐，自然与世疏。
道尊不可屈，符守岂暇馀。
高斋遥致敬，愿示一编书。
锦帐春 其四 因见早梅作
丘崇（宋代）

十分生味似诗人。有些子太清生。只应最嫌俗子，消瘦却盈盈。

生乍静，雪初晴。月微明。泊然疏淡，莫是无情，作个关情。
伯兄偕游狮林茗饮终日
许传霈（清代）

坐谈口苦渴，斋居志苦郁。茗饮五松园，二者思兼括。

园丁结知心，汲泉火烹活。香浮雪一瓯，畅言促双膝。

即此是家居，襟怀恕坦率。犹忆前朝游，车马齐稠密。

今日天假缘，座无集宾列。微雨洒亭台，我情更怡悦。

花鸟见精神，岩岫竞辽阔。劳劳行役人，园林为蕴结。

壶茗乐团栾，不许说离别。倪迂画岂迂，解事烟云抹。

相对暮忘归，归途迎素月。
春日长安送从弟尉吴县
李嘉祐（唐代）

春愁能浩荡，送别又如何。人向吴台远，莺飞汉苑多。

见花羞白发，因尔忆沧波。好是神仙尉，前贤亦未过。
送璞园入都 其一
陈祖望（清代）

陶潜咏贫士，杜甫悲老病。作赋江文通，伤心别与恨。

得一已足哀，况乃四者并。嗟哉我两人，共此磨蝎命。

可怜兔毫秃，写愁不能竟。孟郊作苦语，岂是出天性。

境迫语则然，敢以工拙论。君心我能知，我歌君勿听，听之伤怀抱，徒然乱方寸。
焚香六言四首 其二
高宪（金朝）

满地落花春晓，一帘微雨轻阴。正要金蕉引睡，不妨玉陇知音。
早发长沙守贰追至北关揖别
罗钦顺（明代）

半窗斜月淡寒辉，舆𨽻喧声彻枕帏。行客计程常起早，可烦颠倒郡侯衣。
湖亭怀旧三绝 其三
周紫芝（宋代）

白头武部最风流，便是汝南陈太邱。折角乌巾人似画，与谁同伴两山游。
舞曲歌辞·白纻歌
张籍（唐代）

皎皎白纻白且鲜，将作春衫称少年。
裁缝长短不能定，自持刀尺向姑前。
复恐兰膏污纤指，常遣傍人收堕珥。
衣裳著时寒食下，还把玉鞭鞭白马。
南天门
陶之典（清代）

巀嶪忽自平，心目一为旷。帝座殊未遥，踟蹰碧落上。

班荆待同游，且与云揖让。云起乍平门，林峦失背向。

飞断万松涛，自成千顷浪。仿佛见海蜃，楼阁幻奇状。

数日迟岳云，对此一元畅。
沁园春 东馆路中
许衡（元代）

自笑平生。一事无成。险阻备经。记丁年去国，干戈扰攘，囗囗囗囗，踪迹飘零。鲁道尘埃，齐封景物，旅况悠悠百恨增。斜阳里，对西风洒泪，魂断青冥。家园未得躬耕。又十载羁栖古魏城。念拙谋难遂，丹心耿耿，韶华易失，两鬓星星。五亩桑田，一区茅舍，快兴溪山理旧盟。桥边柳，安排青眼，待我归程。
鹧鸪天
黄机（宋代）

济楚偏宜淡薄妆。冰涵清润玉生香。只因梦峡成云雨，便拟吹箫跨凤皇。

新间阻，旧思量。多情翻不似垂杨。年年才到春三月，百计飞花入洞房。
灯夕雨
释今应（明代）

微雨偶然至，朔风还复吹。夜深幽思远，寒入琐窗知。

雪水烹新茗，灯花剪旧枝。何妨今夕兴，共话月圆时。
次韵蒲左丞游虎丘十首 其一
朱长文（宋代）

玉堂紫阁冠英游，身作三公未白头。须向凤凰池上浴，岂容萧散咏林丘。
次子由韵三首 其三
刘攽（宋代）

华光劝讲想天临，白发儒先遇主心。仍寄史臣挥直笔，圣谟文思与几深。
红酒歌呈京西漕刘郎中立义
刘过（宋代）

桃花为曲杏为蘖，酒酝仙方得新法。
大槽迸裂猩血流，小槽夜雨真珠滴。
岘山之北古襄阳，春风烂漫草花香。
乘轺谁为部使者，金闺通籍尚书郎。
儿样爱民真父母，十万人家感恩厚。
鹅儿不酌宜城黄，流霞造此江南酒。
轮蹄日日行乐同，琥珀潋滟琉璃钟。
珊瑚枝下贵公子，人面日色相争红。
栏杆十二开帘幔，腰鼓轰雷奏仙乐。
翠翘金凤大堤倡，玉织捧劝罗衣薄。
人生百岁能几何，海棠花开春较多。
有貂可解换一{左豆右斗}，醉到夫晓待作麽。
和孔毅夫学士题小阁
毕仲游（宋代）

共坐既云隘，出也欲何之。晴窗日可负，此地猜琉璃。

朝衣虽已穿，襆被亦已迟。缅思庐霍胜，入手当何时。
游惠山一
钱绅（宋代）

挐舟到山寺，诗句偶缘情。山自锡无后，寺因泉有名。

楼阴回夕景，树色向冬荣。就水别茶味，全胜它处烹。
别东岑上人
释行海（宋代）

明朝踪迹又天涯，不及同看九日花。
莫道秋来难作客，心闲随处即吾家。
贺新郎五首 其三
奕绘（清代）

百日因缘短。有吾家、天游阁里，金铃小犬。两字双鬟为名字，白雪绛云花满。

嫩骨肉、周身柔软。不似闾阎凡猫狗，似大方、婢子神轻茜。

娇态度，好头面。

黄泉一去呼难转。尚依稀、衔裾入袖，泥人哀恋。昨日分明怀中抱，今夕云何不见。

早瘗向、柳阴庭院。示一口田埋薄命，古佛幢、一架荼蘼畔。

有佛性，作词挽。
兴阑
释德洪（宋代）

春晚忽凭槛，满眸佳景来。鸭头波荡漾，螺髻色崔嵬。

苔嫩钱无数，花残锦作堆。一瓯双井酽，何必酒盈杯。
赠吴兴鲍絅庵进
朱景英（清代）

新诗句句好，俊逸鲍参军。问子能来宿，听诗静夜分。

他乡复行役，何路出尘氛。南海春天外，愁多任酒醺。
早发苦竹馆
李峤（唐代）

合沓岩嶂深，朦胧烟雾晓。荒阡下樵客，野猿惊山鸟。

开门听潺湲，入径寻窈窕。栖鼯抱寒木，流萤飞暗筱。

早霞稍霏霏，残月犹皎皎。行看远星稀，渐觉游氛少。

我行抚轺传，兼得傍林沼。贪玩水石奇，不知川路渺。

徒怜野心旷，讵恻浮年小。方解宠辱情，永托累尘表。
浔州东津驿书感
潘希曾（明代）

沿回左江湄，至止东津驿。游子怀往事，恻怆泪沾臆。

昔在景泰中，蛮獠祸孔棘。我祖宪府英，提兵此驻节。

疆场赖敉宁，蛇狶就俘馘。王事诚辛勤，营星陨中夕。

去今六十载，相传犹仰德。嗟予小弱孙，寡昧何所识。

王命使南交，幸兹吊遗迹。天涯岁云暮，寒风吹独立。
送荔浦蒋明府赴任
杜牧（唐代）

路长春欲尽，歌怨酒多酣。白社莲塘北，青袍桂水南。

驿行盘鸟道，船宿避龙潭。真得诗人趣，烟霞处处谙。
次宋省斋菊花五绝
杨公远（宋代）

凡卉徒妖迥不同，输渠篱下自丛丛。
趋时示肯隐君子，比竟依然带晋风。
杂咏
陆游（宋代）

石犀庙壖江已回，陵谷一变吁可哀。
即今禾黍连云处，当日帆樯隐映来。
大医精诚
孙思邈（唐代）

张湛曰：夫经方之难精，由来尚矣。今病有内同而外异，亦有内异而外同，故五脏六腑之盈虚，血脉荣卫之通塞，固非耳目之所察，必先诊候以审之。而寸口关尺有浮沉弦紧之乱，腧穴流注有高下浅深之差，肌肤筋骨有厚薄刚柔之异，唯用心精微者，始可与言于兹矣。今以至精至微之事，求之于至粗至浅之思，岂不殆哉！若盈而益之，虚而损之，通而彻之，塞而壅之，寒而冷之，热而温之，是重加其疾。而望其生，吾见其死矣。故医方卜筮，艺能之难精者也。既非神授，何以得其幽微？世有愚者，读方三年，便谓天下无病可治；及治病三年，乃知天下无方可用。故学者必须博极医源，精勤不倦，不得道听途说，而言医道已了，深自误哉。

凡大医治病，必当安神定志，无欲无求，先发大慈恻隐之心，誓愿普救含灵之苦。若有疾厄来求救者，不得问其贵贱贫富，长幼妍蚩，怨亲善友，华夷愚智，普同一等，皆如至亲之想。亦不得瞻前顾后，自虑吉凶，护惜身命。见彼苦恼，若己有之，深心凄怆。勿避险巇、昼夜、寒暑、饥渴、疲劳，一心赴救，无作功夫形迹之心。如此可为苍生大医，反此则是含灵巨贼。自古名贤治病，多用生命以济危急，虽曰贱畜贵人，至于爱命，人畜一也，损彼益己，物情同患，况于人乎。夫杀生求生，去生更远。吾今此方，所以不用生命为药者，良由此也。其虻虫、水蛭之属，市有先死者，则市而用之，不在此例。只如鸡卵一物，以其混沌未分，必有大段要急之处，不得已隐忍而用之。能不用者，斯为大哲亦所不及也。其有患疮痍下痢，臭秽不可瞻视，人所恶见者，但发惭愧凄怜忧恤之意，不得起一念蒂芥之心，是吾之志也。

夫大医之体，欲得澄神内视，望之俨然。宽裕汪汪，不皎不昧。省病诊疾，至意深心。详察形候，纤毫勿失。处判针药，无得参差。虽曰病宜速救，要须临事不惑。唯当审谛覃思，不得于性命之上，率尔自逞俊快，邀射名誉，甚不仁矣。又到病家，纵绮罗满目，勿左右顾眄；丝竹凑耳，无得似有所娱；珍馐迭荐，食如无味；醽醁兼陈，看有若无。所以尔者，夫一人向隅，满堂不乐，而况病人苦楚，不离斯须，而医者安然欢娱，傲然自得，兹乃人神之所共耻，至人之所不为，斯盖医之本意也。

夫为医之法，不得多语调笑，谈谑喧哗，道说是非，议论人物，炫耀声名，訾毁诸医。自矜己德。偶然治瘥一病，则昂头戴面，而有自许之貌，谓天下无双，此医人之膏肓也。

老君曰：人行阳德，人自报之；人行阴德，鬼神报之。人行阳恶，人自报之；人行阴恶，鬼神害之。寻此二途，阴阳报施，岂诬也哉？所以医人不得恃己所长，专心经略财物，但作救苦之心，于冥运道中，自感多福者耳。又不得以彼富贵，处以珍贵之药，令彼难求，自炫功能，谅非忠恕之道。志存救济，故亦曲碎论之，学者不可耻言之鄙俚也。
题董千里孝思卷
潘希曾（明代）

董生纯孝有天知，又见云孙起孝思。谁似昌黎书瑞应，寻常鸡犬胜灵芝。
送程给事知越州
余京（宋代）

越守新除汉夕郎，剸繁从古籍才良。一麾偃息专方面，千骑雍容过故乡。

近侍暂虚青琐闼，还朝行捧紫泥章。邦人喜庆今何幸，复见前龚与后黄。
寄嘉兴黄尉府
吴惟信（宋代）

双井传家法最严，仙翁未学子真潜。固知岂弟为民福，却恐清廉博众嫌。

去草旋开观射圃，傍花深下读书帘。心闲万事皆归理，何必蒙庄悟养恬。
子别母呈所翁陈先生
蒲寿宬（宋代）

子别母，欲别牵衣意何苦。
母有众儿俱母怜，儿无别母儿谁乳。
海恶宁匪蛟，山饕莫如虎。
小大不相弃，高深自为扈。
万古天地中，何得如母所。
披絮成踟蹰，履霜正凄楚。
不见城上乌，相随八九子。
反哺何足云，慈乌乃如此。
引翼且莫高，短翅将千里。
次陈芸居问讯后村韵 其一
胡仲弓（宋代）

人心真滟滪，世路多殽函。此险久已涉，此味久已谙。

易节固不可，贫贱分所甘。浩歌一长慨，书与识者谈。
隐居二首
释文珦（宋代）

任术终当死术，为仁必得称仁。
比似荣华灭族，何如贫贱修身。
观化决疑诗
庐山诸沙弥（魏晋）

谋始创大业，问道叩玄篇。妙唱发幽蒙，观化悟自然。

观化化已及，寻化无间然。生皆由化化，化化更相缠。

宛转随化流，漂浪入化渊。五道化为海，孰为知化仙。

万化同归尽，离化化乃玄。悲哉化中客，焉识化表年。
殿前欢
张可久（元代）

叹诗癯。十年香梦老江湖。笙歌又是钱塘路。往事何如。

青鸾写恨书。红锦题情疏。翠馆酬春句。桃花结子，乳燕将雏。